Fem personer fra Dybvad-området blev tirsdag ved Retten i Hjørring dømt for vold mod en 19-årig pige.

Volden fandt sted 5. september i år, hvor de fem personer - fire mænd og en kvinde - opsøgte den 19-årige på en adresse i Brønden. Det skriver Nordjyske. Baggrunden var, at den 19-årige forinden havde stjålet en autoradio fra en bil, der tilhørte en afdød misbruger fra samme område. Tre af de fem dømte er ifølge Nordjyske i familie med den afdøde. Den 19-årige opholdt sig i en ejendom på Brøndenvej, hvor hun omkring klokken 9.00 blev vækket - og straks overdænget med slag og spark af de fremmødte. Overfaldet var så voldsomt, at den 19-årige brækkede næsen.